khistorydata/jeongjo-sjw-relations huggingface dataset:
정조 14년
庚戌四月十一日卯時上御熙政堂大臣備局堂上引見入侍時右副承旨尹行任假注書趙台榮事變假注書南履翼記注官趙慶遠金鳳顯右議政金鍾秀左參贊金華鎭刑曹判書鄭昌順漢城判尹李文源兵曹判書李𡊠開城留守具庠訓鍊都正徐有大行副司直李漢豐金持默大司諫朴天行以次進伏訖鍾秀曰數日日候稍炎此時聖體若何上曰一樣矣鍾秀曰王大妃殿氣候若何上曰一樣矣鍾秀曰惠慶宮氣候若何上曰一樣矣鍾秀曰今日講筵臨退之際臣始登對故同知事奏語之淺深臣雖未及詳聞而遞差之命遽下臣不勝憂歎之至君讎國賊之至今共戴一天實是一國臣民腐心痛骨處而壓於天威竝與儒疏而中綴臣之每筵提奏亦緣誠意無素輒不免命止卽止則雖謂之擧一世置之相忘之域可也而宰臣之特地陳達縷縷不知止者其斷斷血忱有足可尙而反承譴遞之命臣於昨冬以秋曹罪囚事陳達時秋判繼有所達至承遞差之命故臣敢以同罪仰請獲蒙反汗矣今日之事臣雖不敢以同罪爲言而同經筵李秉鼎遞差之命特許還寢似有光於聖聽故敢達矣上曰依爲之出擧條鍾秀曰臣以復讎洩冤事前後數陳凡幾遭矣如臣無似雖不足備數於大官如故相趙璥則以未復君讎已至沒身不仕前領相金熤則以未討國賊終至相職之許解以此揆之則臣不勝恧怩悲冤臣自待罪判金吾之時本事顚末幾皆知之腐心痛骨之中意謂讎賊斯得悲憤可洩而上下相持一不允從至於今番曹囚之放釋益不勝痛迫矣今則蹊逕將杜脈絡幾絶實爲抑塞無言亟問曹囚査得根柢斷不可已者矣臣於每筵輒以此事仰陳而屢承嚴敎仍爲止之一奏二奏便屬應文豈不萬萬崩迫而亦豈一時敢忘之事乎上曰卿何如是煩奏乎卽陳廟謨可也上曰臺臣旣已詣臺則無論晝講次對從其先入侍以爲隨入卽例也而大司諫俄於講席不爲入侍今始登筵大是違例矣鍾秀曰似是不能周旋之致矣上曰詣臺臺臣推考出榻敎鍾秀曰臣於藥院提擧譴罷之命有不敢晏然者敢達矣當初不能檢飭之罪臣與提調少無差殊亟蒙同罪以存法紀是所望也上曰所辭過矣提調處分事當分揀矣仍命書傳敎曰前提調吳載純副提調具㢞竝敍用醫官分揀以便都提擧之心鍾秀曰首醫金孝儉之不可堪向年沈豐之入侍時有所說話臣尙今記憶矣卽今無可合之人是可悶也金孝儉雖是當次決不可爲首醫矣上曰首醫事誠無區處之道矣此與官職有異只從座目爲首醫卽是本院常式則今乃容置於藥院只勿行首醫之任寧有是例乎鍾秀曰復欲劃送於議藥廳而以本廳醫官屬之議藥廳亦似無例矣上曰前例有無問于本廳可也鍾秀曰左相旣不登筵事係緩歇者則當俟後日稟處此外緊急者則別無仰達矣鍾秀曰水原府使趙心泰以還分太不足牒報本司請軍餉留庫太一千五百石加分矣播種不遠有難等待僚相之登對特爲依所請施行何如上曰依爲之出擧條鍾秀曰臣於昨冬待罪見職時備局回啓中有大段做錯臣不勝惶悚而本事有不容不及時釐正故敢達矣其時判尹承命詢瘼于江上後以運員契人稅穀卸入時雇價與募民均分事仰達自備局覆奏而民瘼條件甚多其中亦有着意釐改處故雇價均分一款只認均分之爲公決而未及究覈裏面曲折泛以均分之意覆奏蒙允矣其後詳考惠廳文跡則稅穀卸入本是募民之役自惠廳設立後至今數百年世傳而中間運員契人以納稅分役事與募民成文相約其時文券昭然見在大抵卸入之雇價募民與運契從前未嘗不均分分持而特以運契納稅於募民之故運契雇價折半內計除募民處所給之稅則彼此所食有每石數升之差而已到今客反爲主誣罔呼訴民習可駭初不當聽理而備局覆奏時乃有此誤決前惠堂徐有隣在任時追覺其誤擬卽筵稟釐正至於成出笏記故臣取見於惠廳矣昨冬備局回啓中此一款勿施只今如前擧行之意分付惠廳何如上曰依爲之出擧條鍾秀曰近來賓對稀闊而備堂懸病者多武將事面尤爲自別而御營大將李柱國連數次懸病不參其在國體殊涉未安從重推考何如上曰依爲之出擧條鍾秀曰今番皇壇望拜禮時以江都節死人閔垶一門死節至於十數人之多特命加贈賜諡甚盛德也從前此等殉節人敎旨中特許勿書虜號多有近例贈判書閔垶贈職與贈諡敎旨中特許從近例施行恐好矣上曰依爲之出擧條文源曰以舟橋事向伏承問議于左右相之敎而今番左相旣不登筵從後仰奏似好矣上曰姑俟左相登對稟處爲宜矣文源曰北兵營親騎衛張鉉宅事有所仰達矣上曰此則卿未及知之否日前自兵曹草記故已有使之上送之敎矣見其狀本渠輩射技已爲成就云在渠輩實幸矣有大曰聞洪和輔在兵營時敎之如親子姪故射藝能至成就云矣上曰此事右相知之否鍾秀曰臣則未詳矣上曰判尹之在兵判也張鉉宅李允熙見捉於代射故以親騎衛定送北兵營使之習射而今其射技能至善射在渠誠萬幸而判尹可謂他山之石矣文源曰臣之一身無論實兼之職所帶將至十餘銜之多臣不勝悚懍之忱特蒙體諒以卒終始之恩卽臣區區之望也上曰月前賓筵亦多曲諒之敎而又復如是陳懇如經筵成均之任當曲念許解矣至於金吾之職當此位著乏人之時若非卿亦難其人矣鍾秀曰此重臣雖以無文自處亦有智識而至如議讞之任似當有勝於人矣命書傳敎曰有司堂上李文源實兼諸任中經筵京兆同成均之任許遞𡊠曰去己酉條諸道都試啓本齊到已爲覆啓論賞而獨於沁都壯義旅別抄等狀本尙未啓下臣曹故設都試與否問於江華則昨年十月都試居首人果爲修啓云相考政院狀啓置簿冊子則昨冬啓下的實而無出給該曹之置簿居首人論賞不可以啓本之遺失置之分付守臣更爲修啓後稟處何如上曰依爲之出擧條有大曰臣於射會節目有區區所懷敢此仰達矣貫革二十矢與小布四十矢同賞貫革之於小布雖有難易之別矢數之減半同賞終歸濫賞之科臣意則貫革以二十五矢爲準而小布之四十五矢貫革三十矢亦相準而同賞且小布之未滿八矢貫革之未滿四矢初次則罰番一三日連二次則罰射五十巡罰射比罰番反輕罰射以罰番二三日改定節目恐合事宜矣上曰依爲之出擧條上曰勸武軍官已令肄射而水原武士亦有上京留滯者云然否有大曰或有等待者而臣率諸武士向者習射而頗有長進之效矣上曰武士輩如果等待則明日當試射規矩及處所前例兵判詳考以達可也天行進奏曰請大靜縣爲奴罪人金壽賢更令王府設鞫嚴問依律處斷上曰不允天行曰請爲奴罪人河翼龍亟命王府設鞫得情夬正王法上曰不允天行曰請金甲島爲奴罪人克觀古今島爲奴罪人克泰更令王府嚴鞫得情夬正王法上曰不允天行曰請恒善支屬亟命散配時謙兄弟竝投絶島以嚴隄防上曰不允天行曰請巨濟府絶島安置罪人朴宗集亟令王府拿鞫得情施以當律上曰不允天行曰請逆賊尙魯亟施孥戮之典上曰不允天行曰請逆臣承烈亟令王府夬正典刑上曰不允天行曰以驥顯事仰奏上曰此下三件事竝爲聯奏可也當一體賜批矣天行曰臺啓體重今於倉卒何敢合奏乎當退議諸臺後謹依下敎爲之矣上曰聯奏旣非停啓則有何持難又無行公臺諫則何以相議乎仍爲合奏也天行曰請驥顯設鞫嚴問期於得情夬正典刑翼魯亟令王府嚴鞫得情以正典刑逆賊驥顯之弟龜顯設鞫嚴問期於得情上曰竝不允天行曰請前大司諫尹尙東施以竄配之典上曰此啓之尙今連啓事涉如何矣近來凡事必待自上處分然後始欲爲之是豈成說乎今則已發勢難停啓而此後則必須停啓可也仍賜不允天行曰請龜顯二歲等七罪人更令王府竝爲捉囚嚴鞫訊問期於得情上曰不允天行以權裕罪名還收事欲爲仰奏上曰此事豈或連啓之事乎向日批旨旣無原啓之擧論只責臺臣之未安則此非究竟之事原啓當在不停不連之中今乃連奏可乎揆以臺體其失大矣仍命書榻敎曰大司諫朴天行推考天行曰臣言議巽軟本不合於淸朝耳目之任而乃者賓對有命他不暇顧冒沒登筵而及夫傳啓之際未請公格自致做錯至承特敎問備之命臣滿心惶愧無地容措以此以彼何敢一刻晏然於臺次乎請命遞斥臣職上曰公格所在勢難仍冒依啓命次對諸臣先退命書傳敎曰諡號署經臺諫無行公之人云在外及未肅拜未署經人員竝許遞今日政以在京無故人差出待下批牌招擧行又命書傳數曰勸武試射預爲出令欲待成就後設行近始聞之外方武士之因此滯京者多有之水原如此則他道可知明日當設行以此分付上曰輪對官入侍出榻敎賤臣承命出與司饔僉正李集星繕工監役宋煥章社稷令申宅權漢城庶尹兪漢紀長興主簿張鎔典牲主簿朴仁素奉常正朴思機敦寧參奉金世根偕入進伏上曰以次進奏職姓名所掌及所懷可也集星等以次仰奏訖命退諸臣以次退出
정조 14년
庚戌四月十一日辰時上御熙政堂晝講入侍時特進官鄭好仁同知事李秉鼎參贊官沈晉賢侍講官柳文養檢討官李錫夏記事官徐有聞記注官許鞏趙慶遠宗臣西溪君熠武臣副護軍任嵂以次進伏訖上命開講文養講大學傳九章訖上曰所餘無多日勢且早下章亦爲竝講可也文養繼講傳十章訖上新受音訖命諸臣陳文義文養錫夏秉鼎以次陳文義訖上曰特進官參贊官亦各陳達好矣好仁晉賢等曰諸臣皆已陳達臣等則別無更達者矣文養曰臣於曹囚放釋之後今始登筵區區所懷未嘗一陳於前席今旣得借方寸之地敢此仰達矣近年以來亂逆層生變故多端而豈有如丙午五九月之悲冤憤痛之事乎今此曹囚若能嚴覈則眞贓可破窩窟可得而放釋之命忽下於半夜之間是豈所望於我殿下者哉至若兪彦鎬及柱翼負犯何如關係何如而或命放還或命蕩滌刑政之乖當姑無論王綱之虧損當如何惟願聖明亟加三思竝卽收還以洩輿憤以幸宗社焉錫夏曰臣則向筵已有所陳達而誠意淺薄未能孚格尙切愧悚僚員所奏實出公議伏乞聖上特賜允兪之音焉秉鼎曰玉堂旣已陳達前此詣臣亦皆聲討章箚筵意幾乎無日無之臣不必更爲煩陳請以大略冀蒙兪音矣我殿下放釋曹囚之擧固知出於不欲窮覈打破窩窟之盛德至意臣等雖甚無狀豈不欲仰體德奏但宗社之付托至重春秋之義理甚嚴以下二行刀削我慈聖諺敎何等嚴明何等惻怛而以我聖上出天之孝不思所以仰慰慈心之道乎見今擧世浸浸然將使義理置之弁髦幾至於國不國人不人之域識者之憂固已久矣神人之憤當如何伏乞殿下亟從群下之請俾安宗社焉上曰何敢如是煩聒乎秉鼎又復力請上曰經筵之官以文義陳達固其職耳此等事豈所掌乎秉鼎曰聖經賢傳無非明義理嚴懲討之言也義理不明懲討不嚴則將安用經傳爲哉臣愚死罪竊以爲文義莫如懲討也文養等齊聲曰凡討逆夫夫皆可爲之則經筵官之登筵力請烏可已乎上曰敢如是多言乎仍命書榻敎曰同經筵李秉鼎遞差命退諸臣以次退出
정조 14년
庚戌四月十一日巳時上御重熙堂抄啓文臣親試課講入侍時行都承旨柳戇左承旨李益運右承旨申耆左副承旨洪聖淵同副承旨沈晉賢記事官徐有聞假注書趙台榮記注官趙慶遠金鳳顯以次進伏訖引儀唱試官及抄啓文臣試官以下入就位行四拜禮試官一提學鄭民始檢校直提學徐浩修二直提學金載瓚原任直閣徐鼎修尹行任率文臣鄭晩錫等入就位行拜禮以次進伏訖民始曰抄啓文臣張錫胤試講命下之後屢度知委尙不入來事極未安令該府拿問處之何如上曰依爲之出擧條命開講晩錫等以次進講敎金祖淳曰汝永日持被於內閣無非讀書之暇而專事浪遊一不開卷每講居不屢勤飭敎而猶不知戢未知所爲者何事所營者何計且汝愁沮鬱悒之色發於面貌有不欲正視有何不得於心而達於外者如是耶以汝地處久叨邇列不念絲毫之報甘歸辜負之科者寧不痛駭乎汝輩所以雄唱雌和如鬼如蜮之狀朝家豈不得洞悉乎敎沈能迪曰汝以乃叔之姪不念乃叔甘附祖淳打成一圈以汝昏蒙乃敢如是作用不自覺其自犯死罪者豈不萬萬駭痛乎且況昨日試券牛毛鶉首等句語卽祖淳之文汝何敢偸用乎人孰無娚妺而至於御考之文亦復偸襲雷同者寧有如許放恣之習乎今日又若居不當有別般處分斯速進講能迪進講居不命書榻敎曰抄啓文臣沈能迪爲先令該府嚴囚孟子一秩突誦後草記祖淳進講居不上曰講誦居不在汝猶屬餘事今汝自抵死地予亦無奈何矣今若以汝罪罪之則汝豈可生而至若嶺海投竄罷拿譴削反近弄劇特付不屑之科姑不處分爾之姓名使之付標於內閣及翰苑先生案從此爾將不得復入脩門昵侍香案此後之其生其死非朝家所知爾其退出惟意爲之可也敎沈象奎曰汝則不念爾旣亡之父不守本分漸益無憚汝豈敢若是放肆乎諸臣講訖上曰古則有晝耕夜讀之人文官亦多權管外補者居不諸人差下假守門將限孟子一秩突誦間其各分守各門而如有雜人攔入之弊則又當嚴加處分此意竝須知悉可也親試題亦當書下各於闕內公廨製進可也命試官以下竝先退上曰兵曹判書訓禁兩將入侍賤臣承命出與兵曹判書李𡊠訓鍊大將徐有大禁衛大將金持默偕入進伏敎𡊠曰試射規矩及前例何如𡊠曰親臨勸武軍官試射時處所及規矩考例以奏事命下矣取考各年謄錄則先朝己丑年親臨隆武堂試取柳片各一巡辛卯年親臨慕華館試取鐵箭三矢一百二十步騎芻一次矣上曰處所及規矩皆依辛卯年例爲之可也出擧條𡊠曰明日慕華館親臨勸武軍官試射時何營軍兵隨駕何營軍兵留陣而禁軍及馬步軍以幾番幾哨磨鍊乎上曰訓局馬軍二哨步軍十哨爲先後廂留營留陣置之禁軍三番隨駕可也出擧條敎有大等曰各營勸武當備五十人卿等之營皆備此數射技亦合應射乎有大曰額數果備員而射技恐難其盡善矣命退諸臣以次退出
정조 14년
行都承旨柳戇坐左承旨李益運坐右承旨申耆坐直左副承旨洪聖淵坐右副承旨尹行任坐同副承旨沈晉賢坐直注書徐有聞仕一員未差假注書趙台榮仕直事變假注書南履翼仕
정조 14년
大駕詣慕華館入幕次後內閣政院玉堂藥房口傳問安答曰知道
정조 14년
傳于尹行任曰出宮門路以協陽門爲之
정조 14년
傳于沈晉賢曰以元戎年且六十而柳騎皆得中馳突亦可意訓鍊大將徐有大虎皮一令賜給一巡得中禁軍別將任嵂內下弓一張賜給皆令明日親受事分付遠射武士等居首一人加資一人直赴殿試之次一人直赴會試
정조 14년
傳于沈晉賢曰勸武軍官試射時鐵箭三矢俱百二十步以上騎芻二中合兩技入格訓局勸武鄭煥昇等三人直赴殿試其外一人雖未兩技入格而鐵箭矢數最多御營勸武林必榮直赴會試騎芻單技三中禁營勸武李象鉉亦爲直赴會試御營勸武丁若晦張東玉洪淳爲之次弓矢一部賜給其餘三營入格勸武依判下令本營施賞
정조 14년
以原春監司狀啓平康縣令趙鎭完催促下送事傳于申耆曰情理旣如此曠官可悶畿邑相換
정조 14년
臺諫前望單子入之獻納李太亨司諫李周顯落點
정조 14년
洪聖淵以弘文館言啓曰副校理金啓洛崔顯重旣有只推之命竝卽牌招察任何如傳曰允
정조 14년
沈晉賢以司譯院提調意啓曰淸學訓長卽官生訓誨之任而今方有闕以該學堂上譯官尹春咸差定依例付祿使之各別勸課何如傳曰允
정조 14년
庚戌四月十二日寅時上詣慕華館勸武軍官試射擧動入侍時行都承者柳戇左承旨李益運右承旨申耆左副承旨洪聖淵右副承旨尹行任同副承旨沈晉賢記事官徐有聞假注書趙台榮記注官趙慶遠金鳳顯一提學鄭民始二直提學金載瓚檢校直閣徐鼎修鄭東浚李晩秀以次隨駕上具戎服乘馬出協陽門藥房都提調金鍾秀進前奏曰早朝勞動聖體若何上曰一樣矣駕出敦化門由敦義門詣石橋敎行任曰徐判府事今方祗迎于路左來待館所事遣史官傳諭賤臣承命出傳駕詣館所降馬陞座引儀唱試官以下入就位行四拜禮考官右議政金鍾秀訓鍊都正徐有大同知柳孝源參考官行副司直洪文泳僉知吳毅常金爔都摠經歷徐有秉率應射諸人入就位行拜禮以次進伏訖上曰來待諸大臣入侍賤臣承命出與判府事徐命善左議政蔡濟恭偕入進伏命善等曰勞動之餘聖體若何上曰無損矣濟恭曰賤疾有劇隨駕無望特敎際降使卽來待故臣玆敢扶舁來待而初未進參於班行臣罪至此尤無仰達矣上曰所辭過矣卿之愼節與一時感冒有異行氣則似有差勝之道故使之來待如有可强坐看試射可也兵曹判書李𡊠及各營將臣以次進前行軍禮訖行任跪告宰樞執鼓各營勸武以次應射鐵箭三矢騎芻一次訖命善曰在昔辛卯臣以軍士房承旨隨駕來此而伊時武士之用奸誠多駭然矣上曰此等試射素有奸弊無以痛禁矣上曰鐵箭遠射人捧自願應射可也壯勇衛趙元範等以次應射訖上曰兵判以下各營將臣亦射柳葉箭一巡可也𡊠等以次試射訖上曰訓將可能馳馬應射騎芻可也有大射騎芻一次訖命宣傳官各營行陣又命各營進擊訖上曰各營中善馬技人使之試藝可也宣傳官承命分付命大臣閣臣承史侍衛諸臣竝宣饌訖仍命初吹三吹上乘馬進發入敦義門詣敦化門外命行任出標信解嚴入協陽門還內諸臣退出
정조 14년
行都承旨柳戇坐左承旨李益運坐直右承旨未差左副承旨洪聖淵坐直右副承旨尹行任坐同副承旨沈晉賢坐注書徐有聞仕一員未差假注書趙台榮仕直事變假注書南履翼仕
정조 14년
藥房都提調金鍾秀提調鄭民始副提調柳懲啓曰郊館臨試向晩回鑾伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 14년
王大妃殿惠慶宮中宮殿藥房口傳問安答曰知道大殿王大妃殿惠慶宮中宮殿內閣政院玉堂口傳問安答曰知道大殿朝廷二品以上六曹堂上兩司長官單子問安答曰知道
정조 14년
洪聖淵啓曰新除授漢城判尹金文淳除拜後過三日不爲出肅依定式推考警責仍卽牌招察任何如傳曰允
정조 14년
李益運啓曰合辭方張之時諫院無詣臺之員事甚未安除在外傳旨未下外呈告人員竝卽牌招何如傳曰允
정조 14년
洪聖淵啓曰日次儒生殿講及專經文臣殿講十六日爲之事命下矣處所以何處爲之乎敢稟傳曰便殿爲之
정조 14년
尹行任啓曰來十八日專經武臣殿講日次矣敢稟傳曰爲之
정조 14년
備忘記鐵原府使具紞下直長弓一張長箭一部片箭一部筒兒一介賜給以大司諫尹行元正言李錫夏牌不進罷職傳旨傳于洪聖淵曰只推以獻納李太亨牌不進罷職傳旨傳于李益運曰只推
정조 14년
以副校理金啓洛崔顯重牌不進罷職傳旨傳于洪聖淵曰只推
정조 14년
尹行任以都摠府言啓曰副摠管洪檍以刑曹參判本曹坐起晝仕出去之意敢啓傳曰兼帶摠管許遞該曹判堂則本職許遞
정조 14년
尹行任啓曰守禦使鄭昌順時無職名令該曹口傳付軍職何如傳曰允
정조 14년
兵曹口傳政事副司直單鄭昌順
정조 14년
尹行任以兵曹言啓曰五衛將高亨謙身病猝重勢難供職呈狀乞遞宿衛輪番之任不可久曠改差何如傳曰允
정조 14년
李益運以賑恤廳言啓曰南部瓦有豆里契任掌徐貴得今四月十二日本洞路傍得年可三歲許遺棄兒女兒本契居良女朴召史欲爲收養貧不自食願爲受料告于本部自該部同月十三日牒呈故依節目給料使之乳養之意敢啓傳曰知道
정조 14년
以平安監司沈頤之上疏傳于柳戇曰日前筵中語次果有時道臣難以行査爲言此不過交承間査事寬猛之難於適宜之謂也伊後又於筵席出此事以舊例近例之多有亦有酬酢大抵此疏決非自己之意苟欲爲之成命之初何不疏陳且聞應問各人捉下已久云而忽地有此辭疏此必近日出入筵席中承聞筵敎者暗報走通而然詳細思之則以此事發於筵中酬酢只不過二次一言於處分翌日一言於李文源而重臣所奏與筵敎相反然則不緊說話之走通不出於承史之中此雖非忌諱祕密公事旣非至親又無關緊則臥內語次間語訓已入於千里外關西宣化堂此莫非近來舊習種種復舊而然此上疏還下送査事卽爲擧行以承史爲此交結藩臣之擧其漸不可長諸承旨廳坐其日入侍承旨注書兼史等招致啓板前使之從實自首萬一欺隱當下王府査問得情亦當行査於該道臣或拿問該道伯査實此意該房知悉査問以聞
정조 14년
柳戇啓曰査問以聞事命下矣問于其日入侍承旨注書兼史等處則右承旨申耆以爲去月二十九日臣之入侍時承書鄭昌聖處分傳敎伊時下敎亦爲承聞而退出矣臣從弟臣湜以押去都事下去故作書之際旣說都事下去時相見之語又問以前伯査事事關交承必多難處將何以爲之爲言而已五六日前箕伯答書始到盛言交承間不可當之意故臣又以爲不欲當此來示似然極諒善處之意爲答而已箕伯答禮存焉臣何敢隱諱乎此等說話之因便往復實爲臣不能審愼之罪惶恐震越不知所達云左副承旨洪聖淵以爲臣於其日以召對承旨入侍而以關西査事上下酬酢果未諦聽云注書徐有聞以爲臣於伊日以傳命出入上下酬酢初未承聆云假注書洪樂游以爲臣於其日參召對入侍而其時說話初不承聞云兼春秋趙慶遠許鞏金鳳顯以爲筵中說話雖或承聞如臣等無識之類何敢生通報之意乎云矣敢啓傳曰知道申耆事果不出所料矣雖以筵話不傳極口發明渠非有司之任又非職掌內事則汗漫書中提及査事已萬萬不緊瓜田之嫌烏可免乎今聞知申査奏箕伯答札取見則筵敎似非得聞之語脈云而此亦有不然尋常書尺旣提如許不干之事則所謂其弟行中安知無附傳之擧耶同入之承宣旣未諦聽隨入之注書傳命出去則非渠所言箕伯何以知之設或不知而爲疏擧不先不後封章在於往復之後則近來時俗窺覘臆料無出於承史眉睫其爲不謹愼之罪尤無所逃以此以彼不可以眞贓之不得有所歇勘大抵頗有客氣爲修院務近日頻除承宣於是乎似此罅頉綻出於不知不覺之際此不嚴懲何以戢他年淺言輕之徒申耆本職爲先改差亟施湖沿投畀之典
정조 14년
洪聖淵以義禁府言啓曰前承旨申耆湖沿投畀事命下矣申耆忠淸道沔川郡投畀而以傳敎內辭意具罪目別定將校押送配所事分付畿營何如傳曰允
정조 14년
洪聖淵以義禁府言啓曰本府前都事申湜拿處事傳旨啓下矣申湜以平安前監司鄭昌聖押付事下去雲山郡未及上來發遣府羅將所到處拿來何如傳曰允
정조 14년
平安監司沈頤之疏曰臣猥以千萬無所似之賤品冒膺千萬不敢當之重寄受命三朔罪負如山重以災荒無前民命近止而臣尸居其職無所猷爲上孤隆眷下失民望夙夜焦心罔知攸措幸賴我聖上天地慈覆之恩洋溢域中幾百萬生靈擧免溝壑之慘而承奉流化宣掦盛德亦未能盡誠盡分臣罪至此尤合萬死此際伏見備局行會及禁府關辭則以前道臣鄭昌聖在任時事有令本道行査狀聞之命臣於此一倍惶懼不知所出其所望之有無虛實雖不敢知今以繡啓所論推之則幕裨衙客濁亂官政道內富人邀致幕中淸北營作錢主管區處云從中濁亂罪雖在於幕客使之致此咎實執於道臣又況營錢去來尤非幕屬所敢擅爲必待道臣着押踏印則今此査事顚末不在幕冊當着道臣處分至嚴成命旣下則在臣分義何敢以區區私義煩浼於崇聽而第伏念交承之義古人視以爲重語到前人不欲雌黃事有拶逼輒必引避此非徒後人處義之當然實關淸朝忠厚之美風臣若怵迫嚴畏晏然承當使此筒道理亦緣臣而壞了無餘則此亦臣之罪也玆敢不揆僭越冒控至懇伏乞聖慈俯垂鑑諒亟降威命治臣方命之罪移授可堪之人使査體毋至苟艱愚分得以少安焉批答出傳敎
정조 14년
掌令高應觀啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請逆臣承烈亟正邦刑請驥顯設鞫得情夬正王法翼魯亟令王府設鞫得情施以當律驥顯弟龜顯亟令王府設鞫嚴問期於得情龜顯二歲等七罪人竝令王府更爲捉囚嚴鞫得情夬施當律措辭見上答曰不允
정조 14년
行都承旨柳戇坐左承旨李益運坐右承旨未差左副承旨洪聖淵坐直右副承旨尹行任坐同副承旨沈晉賢坐直注書徐有聞仕一員未差假注書趙台榮仕直事變假注書南履翼仕
정조 14년
傳于李益運曰左承旨入侍
정조 14년
傳于沈晉賢曰坐直承旨入侍
정조 14년
吏曹口傳政事以沈耉賢爲求禮縣監李德鉉爲山淸縣監
정조 14년
尹行任以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 14년
李益運以訓鍊都監言啓曰依傳敎本局勸武軍官鐵箭三矢俱一百二十步以上李秉文等六人各木綿三疋騎芻二中李儒甲等二人各木綿二疋考例分等施賞之意敢啓傳曰知道
정조 14년
尹行任以禁衛營言啓曰依傳敎本營勸武軍官鐵箭三矢俱一百二十步以上申在恒等五人各木錦三疋騎芻二中李維新等三人各木錦二疋考例分等施賞之意敢啓傳曰知道
정조 14년
尹行任以御營廳言啓曰依傳敎本廳勸武軍官鐵箭三矢俱一百二十步以上張邦翼等七人各木綿三疋騎芻二中金和等四人各木綿考例施賞之意敢啓傳曰知道
정조 14년
尹行任以刑曹言啓曰昨日動駕時猥濫擊錚人中長興平日島山日島來德島得良島扇子島眞木島居民成德喆等則以爲六島本以無人之地渠等之先祖始入開懇高爲田而卑爲畓屢世相傳載在國初量案而扇子島眞木島則始奪於司僕寺屯田納稅於䄙嬪房平日島山日島來德島得良島則初奪於本道兵營屯田又奪於於義宮屯田矣亦爲納稅於䄙嬪房則六島之爲渠等世傳來歷於此可見而一自宮差之收稅濫捧之數至於一結八十斗之多故不勝其苦昨年八月呈訴備局尙未査處導掌之勒奪民田之罪亟加處分俾許多島民得保世傳之土事也昨年備局之退訟必有委折而以四件外事無難煩瀆者民習已萬萬無嚴且近來奸民牟利之輩稱以民瘼誑誘愚氓收斂錢貨以爲肥己之狀誠一痼弊此等之類若不嚴處無以懲猥越奸濫之習原情勿施自臣曹考律重勘金浦金重觀則以爲其父慶煥以本郡吏房因沁都事自畿營刑配於高原連蒙放釋之敎而該曹防塞尙未蒙宥事也當初畿營之刑配專出嚴隄防之意前此本曹之或陳疏或草記兩次方命亦係杜後弊之道則在渠道理固當縮伏而敢稱爲父又復呼籲誠極無嚴此等猥越之類不可以四件內事有所曲恕原情依前勿施亦自臣曹照法重勘何如傳曰長興六島民人事不待回啓又此煩籲民習可駭狀頭治罪下送該道至於本事有司前堂登筵時已有下敎卿其往復稟處金浦金重觀事依前下敎卽爲擧行可也
정조 14년
尹行任以義禁府言啓曰時囚罪人鄭勗世米租太所食之物若不條列直招直以刑推之意草記若條列直招則亦以條列直招之意草記事命下矣臣等齊會開坐以下敎內辭意發問目反覆嚴問則所供內適當歉歲方營賙賑而四隣皆荒措手無路之際座首監官等以爲富戶中不願受還者有之若給價預貿可補賑資云故急於辦穀未及周思果以太二百石每石二兩式稷二百石每石一兩半錢式耳牟一百石每石八錢式預爲給價置自歲前私賑二次餘穀段添補於歲後公賑又以自備之意報于巡營而前後貿取及分賑各有踏印文蹟然開倉前預買還穀之罪死固難贖而至於偸食一款段雖甚無狀昨秋作夫時官廳納火粟米二百石抄其尤甚面里分排減給旣不食當食之物則豈忍奪其口吻中物以爲榷利肥己之計乎百爾思之實無所犯雖萬被誅戳何敢爲一毫粧撰之語重自陷於欺天之科乎云矣觀此供辭語涉漫漶連以條列直招之意嚴加究覈而終始抵賴不爲直告究厥罪狀萬萬痛惡刑推得情何如傳曰自初除拜已知其太過渠豈能善治乎今於嚴聞之下所供極爲迷劣令該道伯以渠供招參以繡啓詳査論理狀聞後稟處可也
정조 14년
庚戌四月十四日卯時上御重熙堂左承旨入侍時左承旨李益運假注書越台榮記注官趙慶遠金鳳顯以次進伏訖上命書傳敎曰禮房承旨馳詣宗廟景慕宮奉審摘奸以來又命書禁府刑曹草記批旨訖命退承史以次退出
정조 14년
庚戌四月十四日初更上御重熙堂坐直承旨入侍時同副承旨沈晉賢假注書趙台榮記注官趙慶遠金鳳顯以次進伏訖上命書傳敎曰朝因廟堂草記以咸悅差員及安興設鎭事纔有後日次對稟處之命而事關民隱又屬關防有不容歇看不得不更此申申大抵咸悅捧稅差員之輪回當初筵奏定式姑出試可之意至以如有弊端許令道伯更卽論啓革罷向聞該伯條報本司又因漕卒上言呼籲有商量決處之敎細究事勢莫如罷之爲便欲罷則先講行之無弊之方爲好今若還屬本倅之後依舊只捧稅不騎船則穀品精麤斛內嬴縮孰肯悉心照察且以漕轉之弊言之所謂群山僉使無異偶人輸置與納倉之際百弊隨以滋興差員之名歸之咸悅則任渠輸置可也捧稅之權屬之本官則亦任渠納倉可也在朝家一視之道蔭武何間則武弁之所能駕海領運蔭倅獨不可爲雖有道里遠近之稍別牙山已例又可按以行之但聖堂與群山兩倉應輸穀包不越萬數則差員別出政合致意須定合倉之當否然後可以快決而如合設則群山窠亦當作久勤乎卿等以此諸條歸一停當以聞至於安興之還置僉使一款關防之外小民切苦之瘼不可不念年前回啓大臣以分設爲請者似必只倣所江關防未及周思於民弊至此銷刻之嫌輕懷保之政重蔽一言曰仍舊貫然以若要衝以若事勢鎭將不得其人則救弊生弊不如不爲前此差遣之人非老不省昏不堪則率是無勢無力下考洗滌之階梯防禦而名實不副護送則遞易無常如不以群山邊地窠移屬於此則別設防禦一窠亦未爲不可防禦本自窠窄地形不下永宗此所以欲設邊禦中履歷窠也獨些少趑趄之端欲設防禦則未知有甚別般所費之可以留意卿等亦須詳加裁量稟處更思次對日登筵奏對每致言不盡意莫如以文字仔細覆奏此亦卿等從便爲之事令廟堂知悉又命書傳敎曰守令多窠政官待開門牌招開政命退承史以次退出
정조 14년
行都承旨柳戇坐左承旨李益運坐右承旨尹履相未肅拜左副承旨洪聖淵坐右副承旨尹行任坐直同副承旨沈晉賢坐直注書徐有聞仕一員未差假注書趙台榮仕直事變假注書任㸁仕
정조 14년
洪聖淵啓曰今此試官望中時無職名人令該曹口傳付軍職何如傳曰允
정조 14년
兵曹口傳政事副司果單金熙朝
정조 14년
傳于李益運曰京畿監司入侍
정조 14년
事變假注書南履翼有頉代以任㸁爲事變假注書傳于尹行任曰次對明日爲之
정조 14년
尹行任啓曰明日次對兩司當爲進參除在外外未肅拜呈告人員竝待開門牌招何如傳曰允
정조 14년
以京畿監司啓本西北流民入於道內者願歸不願歸區別開錄事
정조 14년
傳于李益運曰繁而漏緊不及於東伯又不及於海伯雖因新到之致不可無飭卿則推考事回諭日前見關東伯狀聞其所精詳倍勝於京畿觀於擧行勤慢足驗治績之如何不惟流民刷還一事爲然卿其隨處着念而向來黃腸板犯禁守令論罪亦可見守法之一端後必益加緝察於松政而道內可矯之弊一曰浦戶二曰寺刹先從二者期於蘇弊浦弊事纔有從所見狀聞之命其間果已料量就緖耶此意竝須知悉事下諭于東伯觀於刷還別單不但爲然無聞筵席已稔知大抵長津事誠可悶特以該道伯之過於周便如許不用心不着意之守宰不卽以其罪論斷設邑未幾百度任他究厥任他之罪渠意不難知如許守宰雖至十年二十年自渠善爲釐正然後使之還踰鐵嶺先從昨今年添戶幾許流戶幾許何事設施何事修擧各項實績採考狀聞事下諭于北伯
정조 14년
傳于李益運曰自卿莅任以來奏御文書無不纖悉至於此狀啓亦甚精詳海民事如在目中甚可幸勿以麥嶺已過一分弛心此後道內凡事一直不懈莫負今日褒諭事回諭
정조 14년
傳于沈晉賢曰推考房承旨入侍
정조 14년
有政吏批判書洪良浩受由在外參判趙鼎鎭進參議李祖承受由在外行都承旨柳戇進啓曰判書洪良浩參議李祖承竝受田在外小臣獨政未安何以爲之敢稟傳曰仍爲之以尹履相爲承旨朴師默爲正言李遇濟金熙朝爲副校理成種仁爲修撰金頤柱爲刑曹判書徐榮輔爲司僕正韓得良爲律學敎授平康縣令趙鎭完永平縣令李命暹相換再政以成玉爲礪山府使李舒永爲天安郡守韓弘裕爲金溝縣令三政以朴宗敬爲盈德縣令閔光暹爲龍宮縣監兵批判書李𡊠進參判柳誼入直進參議李命勳參知金履成病右副承旨尹行任進副護軍申禹相副司果南涑李日運竝單付
정조 14년
傳于沈晉賢曰時囚中沈能迪外皆保放
정조 14년
沈晉賢以義禁府言啓曰咸陽丙午府使李得駿卽其地方徒一年定配其後各年府使郡守等令該府分等決處今日內放送事命下矣李得駿卽其地方慶尙道咸陽郡徒一年定配而以傳敎內辭意具罪目依例發遣府書吏押送配所金魯岳金思䄷等咸陽査正御史崔顯重書啓內掃庫穀八百八十石零戊申郡守金魯岳取用二百五十石零己酉郡守金思䄷取用雖曰襲謬便成邑例事旣現發法難容貸竝令該府照律嚴勘罪取考律文則大明律制書有違條有曰凡奉制書有所施行而違者杖一百大典通編推斷條有曰凡私罪杖一百決杖告身盡行追奪雜令條有曰王府決杖者代以金贖矣金魯岳金思䄷各杖一百收贖告身盡行追奪放送丁未府使張集紹繡啓中以初不干涉爲論別無勘罪之端放送何如傳曰允如有功議各減一等
정조 14년
沈晉賢以義禁府言啓曰金魯岳金思䄷等各杖一百收贖告身盡行追奪照律草記批旨內如有功議各減一等事命下矣金魯岳十代祖謙光佐理功臣金思䄷七代祖命元平亂功臣慶恩府院君曾孫云金魯岳功減一等杖九十收贖奪告身四等金思䄷功議各減一等杖八十收贖奪告身三等之意敢啓傳曰知道
정조 14년
庚戌四月十五日辰時上御重熙堂京畿監司入侍時左承旨李益運假注書趙台榮記注官趙慶遠金鳳顯京畿監司金思穆以次進伏訖上曰漁夫價米捧上時雜費之弊何如思穆曰論其雜費每石加入爲五六斗云矣上曰水原痼瘼以漁夫價米而本府三色標下軍料米自來略少故今欲加給米斗而計其一年所給之數都不過四百餘石姑無變通之道以漁夫價米將欲添給卿知此事乎思穆曰本事未及詳知矣上曰今於一視之澤獨標下軍不得沾漑此甚可矜卿往復本府詳議便宜之道卽爲來待可也命退諸臣以次退出
정조 14년
庚戌四月十五日戌時上御重熙堂推考房承旨入侍時同副承旨沈晉賢假注書趙台榮記注官趙慶遠金鳳顯以次進伏訖上命書傳敎曰懲貪之政無則已矣不然如吳大益者其敢倖逭當律乎日前臺啓付風傳纔命行査際見先發之道啓國有法綱渠具省覺則寧或有似此干科乎鄕錄一事新有朝禁不啻嚴明渠焉敢爲此無於古之擧措乎況吏供所謂報各庫宿債付各坊殖利及其他公廨軍器修繕之說皆歸於乾沒云爾則大益於此何以發明如許無良不法之吏不置之當律則懲貪一事將何所施乎他倅之懲戢姑勿論西土之民其可曰朝廷有金石之典乎前牧使吳大益爲先令該府拿來具格嚴囚贓吏應囚之獄同惡相濟從而助虐使西路衣冠之族類盡歸蔑倫悖理之科此輩所爲尤所痛惡前掌令白仁煥前縣監趙慶輔辛普謙前典籍金文瑞前注書承慶恒前監役辛漸前僉使李良弼前參奉趙慶一等亦令該府分遣羅卒拿來一體與格後草記所謂鄕人之屢日入處內東軒密議斂錢之類令道伯親執更加嚴刑取招狀聞事分付命退承史以次退出
정조 14년
行都承旨柳戇坐左承旨李祖承坐右承旨李益運坐直左副承旨洪聖淵坐右副承旨洪義浩未肅拜同副承旨沈晉賢坐直注書徐有聞仕一員未差假注書洪樂游仕直事變假注書任㸁仕
정조 14년
柳戇啓曰今日殿座承旨不可不備員而右承旨尹履相牌招啓辭未下不爲仕進何以爲之敢稟傳曰殿座時豈可請牌遞差前望單子入之
정조 14년
右承旨李益運啓曰禁衛營將官來言今日本營軍兵日次私習云矣敢啓傳曰知道
정조 14년
李益運啓曰御營廳將官來言今日本廳軍兵日次私習云矣敢啓傳曰知道
정조 14년
承旨前望單子入之尹㬦落點
정조 14년
以大司諫尹行元獻納李太亨正言李錫夏朴師默掌令高應觀持平權儐牌不進罷職傳旨傳于沈晉賢曰只推
정조 14년
沈晉賢啓曰大司憲嚴思晩掌令高應觀持平權儐牌不進執義宋銓掌令閔彝顯持平張至冕俱在外監察茶時之意敢啓傳曰知道
정조 14년
傳于李益運曰大臣備局堂上引見
정조 14년
備忘記開城留守具庠下直長弓一張長箭一部賜給
정조 14년
柳戇啓曰礪山府使成玉旣呈肅單不爲入來事體所在誠極未安所當重勘而本院請推之外無可施之罰何以爲之敢稟傳曰爲先改差仍令該府拿問處之
정조 14년
藥房提調前望單子入之吳載純落點
정조 14년
傳于李益運曰戶房軍士房換房
정조 14년
以專經武臣落點望筒傳于李益運曰所謂專經武講名實太不副喔喔蛙聲聽之徒濃睡思今悉則以昨今年試射未滿四矢人點下待下敎待令試官則不必備七員依宣傳官試講例臨時受點皆以時服待令
정조 14년
傳于洪聖淵曰京畿監司入侍
정조 14년
傳于柳戇曰水原邑內儒生試取時箋三中幼學沈綏鎭大壯紙三卷筆五枝墨二笏三下幼學趙萬元壯紙二卷次上幼學李東翼趙國仁各紙一卷草次上幼學李得養進士李益年各扇子二柄賦二下幼學辛德羽八子百選一件三上幼學趙崙大壯紙二卷筆三枝墨二笏三中幼學沈鍵李弘德各壯紙一卷扇子二柄三下幼學尹致慶壯紙一卷扇子一柄次上進士朴𤲚生員朴師永幼學尹衍金樂淵李東簡朴周陽李東杓李永錫沈鼎鎭各扇子二柄賜給
정조 14년
洪聖淵以弘文館言啓曰校理吳泰賢自鄕上來云與新除授副校理李遇濟一體牌招察任何如傳曰允
정조 14년
洪聖淵啓曰卽者議政府錄事來言左議政蔡濟恭右議政金鍾秀以爲筵敎責飭嚴重惶愧欲死走伏金吾門外恭俟鈇鉞之誅云仍納命召何以爲之敢稟傳曰勿待命事遣史官傳諭仍傳命召
정조 14년
沈晉賢啓曰義禁府都事來言左議政蔡濟恭右議政金鍾秀今方待命於金吾門外云係是大臣去就敢啓傳曰知道
정조 14년
傳于李益運曰戶曹判書薦望再問大臣皆云待勘不爲擬薦以前望單子入之待下批牌招察任
정조 14년
戶曹判書前望單子入之鄭民始落點
정조 14년
傳于李益運曰軍士房承旨入侍
정조 14년
以徐有聞囚單子傳于沈晉賢曰放送
정조 14년
假注書趙台榮改差代以洪樂游爲假注書
정조 14년
兵曹口傳政事副司直尹行任
정조 14년
有政吏批判書洪良浩受由在外參判趙鼎鎭進參議未差都承旨柳戇進啓曰判書洪良浩受由在外參議未差小臣獨政未安何以爲之敢稟傳曰仍爲之以李聖圭爲知敦寧柳焵爲禮曹參議申宅和爲禮曹正郞鄭在寬爲社稷令金德老爲肇慶廟令申大觀爲礪山府使洪義浩爲承旨李尙運爲司藝白慶楷爲禮曹正郞
정조 14년
洪聖淵以兵曹言啓曰景福宮衛將金重玉身病猝重勢難供職呈狀乞遞輪之任不可久曠改差何如傳曰允
정조 14년
兵批判書李𡊠進參判柳誼入直進參議李命勳參知金履成病右承旨李益運進以宋濟魯爲副摠管徐宅修爲五衛將朴厚鍾爲景福將尹衡東爲都摠經歷金光德爲武兼副護軍盧尙樞同知單白光倜僉知八單李景㷜鄭鳳璧姜益周韓興信安世伋崔慶瑗崔致綸朴弼祿
정조 14년
以全羅監司狀啓南原紙弊添價節目鱗次登聞事傳于洪聖淵曰一千石取剩特因繡啓論列而許施其爲以公補公有益於民弊多必益好無論二千三千往復該邑一依邑倅之言方便論理成節目以聞事回諭
정조 14년
以平安監司狀啓因義州金春成上言府校李景㷜等拯活人命詳考狀聞令該曹稟處事傳于洪義浩曰拯活猶有賞資況於邊上重地活此千餘民命其功豈可止於循例加資竝令今日政加資仍付樞銜官敎今日下送仍令灣尹招集受資人及見活人頭目宣諭朝令俾遐陬人知朝家奬勸之本意
정조 14년
沈晉賢啓曰判義禁李文源持罪人吳大益供辭及時囚罪人金履素口招來待矣傳曰入侍
정조 14년
洪聖淵以兵曹言啓曰專經武臣加抄啓人員別單書入之意敢啓傳曰知道
정조 14년
洪聖淵以兵曹言啓曰司謁趙壽岡白景旜依下敎決棍三度之意敢啓傳曰知道
정조 14년
洪聖淵以訓鍊都監言啓曰本局千摠朴基豐身病甚重勢難察任改差何如傳曰別軍職千摠不得久任乎極爲可駭待該廳出番仍入本局番此後切勿輕遞而別軍職營門番不入之弊亦爲嚴飭一或違越井間習陣時決棍事令卿營及他營門知悉可也
정조 14년
洪聖淵以守禦廳言啓曰各營諸將官射講節目更爲釐正別單書入之意敢啓傳曰知道
정조 14년
沈晉賢以義禁府言啓曰全州前判官李冣源金溝前縣令吳晉秀礪山前府使韓光迪咸悅前縣監鄭謙煥天安前郡守徐命珪稷山縣監趙雲絅等竝拿處事傳旨啓下矣趙雲絅今方待命卽爲拿囚而吳晉秀韓光迪徐命珪等時在任所李冣源下去京畿水原地鄭謙煥下去忠淸道忠州地云李冣源吳晉秀鄭謙煥徐命珪等發遣府羅將拿來韓光迪發遣府書吏交代後拿來何如
정조 14년
沈晉賢以義禁府言啓曰時囚中沈能迪外皆保放事命下矣洪百游許𣷯鄭勗世申湜趙雲絅等保放之意敢啓傳曰知道
정조 14년
沈晉賢以義禁府言啓曰本府擧行全靠當直而昨夜趙慶輔承慶恒等有具格嚴囚之命則當囚南間而因當直都事之不善知委方囚西間事未前有極爲驚駭趙慶輔承慶恒段移囚南間該都事不可無罪拿問處之而臣則忝居長官不能檢飭惶恐之意敢啓傳曰知道
정조 14년
沈晉賢以義禁府言啓曰前掌令白仁煥前縣監辛普謙前典籍金文瑞前監役辛漸前僉使李良弼前參奉趙慶一等令該府具格嚴囚事命下矣白仁煥辛普謙金文瑞辛漸李良弼趙慶一俱在平安道定州地云發遣府羅將竝星火拿來何如傳曰允
정조 14년
沈晉賢以義禁府言啓曰因本府啓辭昨夜趙慶輔承慶恒等嚴囚時不善知委之當該當直都事拿問處之事命下矣當該都事李義度今方待命卽爲拿囚之意敢啓傳曰知道
정조 14년
庚戌四月十六日辰時上御熙政堂專經文臣日次儒生殿講入侍大臣備局堂上同爲引見入侍時行都承旨柳戇左承旨李益運左副承旨洪聖淵右副承旨尹行任同副承旨沈晉賢記事官徐有聞假注書趙台榮記注官許鞏金鳳顯以次入就位行四拜禮進伏訖引儀唱試官及應講諸臣入就位行四拜禮專經文臣試官考官左議政蔡濟恭行司直鄭昌順行副司直閔鍾顯參考官行副司直李晩秀李敬一洪仁浩李蘷率文臣趙得永等日次儒生試官考官右議政金鍾秀行副司直吳載純戶曹參判金載瓚參考官大司成李勉兢禮曹參議尹㬦應敎柳文養司果金熙朝率儒生李肇源等入就位行拜禮進伏訖左參贊金華鎭行戶曹判書金履素行副司直鄭好仁李獻慶開城留守具庠訓鍊都正徐有大行副司直李漢豐金持默事變假注書任㸁以次進伏訖濟恭鍾秀曰日間聖體若何上曰一樣矣濟恭等曰王大妃殿氣候若何上曰一樣矣濟恭等曰惠慶宮氣候若何上曰一樣矣濟恭曰日昨甘霔霈然知時從此穡事可驗大登言念民事不勝幸甚矣上曰時雨連霔民事誠萬幸矣上曰民事尤重殿講姑捨先行次對可也咸陽事卿等論列俱爲得當而聖堂安興二件事諸議果何如耶濟恭曰聖堂倉臣雖未目擊而與曾經守令中略有意見者從詳講究則以爲本倉之弊不可不矯救欲求矯救之道亦莫如差員之輪回領來故向者臣有所仰達矣今見道伯報備局狀辭則上言之人果非漕卒卽本縣退吏云大抵本事之變通在吏輩實爲失利之大者安知不由是而有此呼籲耶至於安興之復置僉使事昨年湖行得聞民情則皆願仍舊云昨日傳敎又有銷刻之嫌小之敎大抵朝家政令所貴惟在令出必行今若變置未久又復仍舊其在八方聽聞當復如何臣則以爲緣此而難便矣上曰此則古有守禦廳出鎭還入無常之例有何持難乎上曰咸悅倅以領運差員使之騎船何如古有水運判官又有都事海運之例卿等之意何如濟恭曰道伯狀辭卽二件事一則以咸悅倅使之騎船一則以聖堂付之群山矣上曰群山法聖兩僉使旣皆騎船則獨此蔭倅不能乘船乎濟恭曰蔭武雖無甚間焉當初培養亦不無稍異且牙山領運只經孫石項一險洋故雖騎船上來至於湖南屢經險濤名曰騎船而或從陸潛來則是大非令出必行之義此甚難便矣上曰安興則僉使差遣之時除非老昏不堪任之人卽是下等洗滌之類以是之故百弊俱生今欲復設則作邊禦間履歷果然後可以蘇弊矣濟恭曰安興則臣所曾見而其爲形便卽海岸小局如燕巢樣有非大將節制之地初不合防營基址若以邊地設置則猶可議到矣鍾秀曰若設防營所費物力似甚夥多矣上曰箕伯狀啓定州事卿等見之乎鍾秀曰臣等果皆見之而左相則與吳大益有親嫌故不得可不矣上曰寧有如許事乎非但朝禁之申嚴且無入己與公用有此無前古之事誠極駭痛矣鍾秀曰果如聖敎矣上曰觀其狀啓則道伯不無干科何其助虐之若是也本倅之死有餘罪姑無論道伯亦欲論勘特命次對左相何可置嫌而不論乎濟恭曰臣於此事果有應避不敢仰奏而臺啓旣發故臣與大益亦有酬酢渠所云云不無所據今若捧供可以洞悉矣上曰箕伯狀啓旣有關由之說朝廷當先看事面而刑政亦不可以官高者有所曲恕矣鍾秀曰聖敎誠至當矣左相旣以嫌不可否爲言臣當仰達矣當該監司捧現告拿問定罪宜矣上曰道伯現告誰可當之乎濟恭曰本事在於昨春間矣上曰事或當已與否問于戶判可也履素曰本事顚末謹當仰奏矣臣待罪西藩時大益來見臣曰本牧民庫罄竭日用無策不可不變通而其計有三一則鄕案事而間十年改修鄕案收捧禮錢自是流來舊規見今物情齊願改錄特許依願以補民庫也一則營錢限四萬兩請貸也一則大同庫田畓欲爲發賣也若不許此一事則惟有遞官特爲許施云云故臣以爲鄕案事旣有朝禁初不敢議到營錢亦無許多兩推移之道田畓決不可擧論此外如有可爲之事營門當以顧恤之意爲辭防塞矣其後巡路復申前說故臣亦依前退斥矣齋任輩又爲呈訴而一如前辭亦不爲許題矣其後仍爲罪遞矣伊後事臣皆未知矣上曰不能嚴斥之罪道伯難免矣鍾秀曰大益捧供時因此酬酢仍爲改錄與否先爲取招宜矣上曰判金吾進前文源進伏上曰大益所坐不徒犯禁而已亦有入己之罪各別嚴問可也卿則先退卽爲開坐也命書傳敎曰定州事觀於道伯狀辭旣云關由於營門則知而不禁任其爲弊道伯實有罪焉朝家懲勵之政宜自官高者始況營邑之相制乎該牧鄕案新錄時當該監司令政院査出指名仍令該府拿問捧口招判義禁持草供來待上曰戶判所奏煩屑極矣分疎甚矣而卿等無一言警飭左相於定州事雖以相避不言可否右相與戶判亦有甚應避乎鍾秀曰臣果知戶判奏語之猥屑而未及請罪臣於此惶悚萬萬不知所達矣上曰朝體與筵體近益壞了雖問備小事卿等輒以顔私不敢擧議是庸慨然也鍾秀曰戶判奏語之張皇分疎臣固知之朝體筵體不當若是而臣無一言警勵臣於此無所逃罪矣濟恭曰戶判所奏以疏陳白猶或可也而在筵體極爲未安矣上曰推考責備卽是相規實朝廷美風而卿等初不開口在其人誠非好事在卿等亦是欠事今則予當替行卿等之事矣仍命書傳敎曰關西事詢問奏對極涉屑越亦近分疎筵中無一言糾正者豈有如許筵體行戶曹判書金履素爲先罷職鍾秀曰左相之嫌不可否事或無怪而知而不言都是臣罪臣於此何敢晏然乎仍將退出上曰過矣過矣濟恭曰臣罪亦大雖以親嫌爲敎嫌之一字在小官尙可爲引至於大官體國而已臣之不能體國之罪烏可逭乎固當先請大益錄鄕之罪次論戶判分疎之失而臣乃庸愚譾劣不能爲此當然之事更何仰達乎上曰戶判事非但分疎事在當已旣有捧現告之說固宜趁卽退出而乃於傳敎盡書之後始爲起立尤豈成說乎予於是不得已玆有下敎而卿等徒摸時俗雖在細事恐致小嫌明知其謬終始相默以至有今日事實爲卿等慨惜也濟恭鍾秀退出上曰諸宰中如有所陳以次奏事也華鎭曰昨年漕弊釐正時略陳納稅民人積痼之狀而識淺辭訥固無足輕重意謂因此變通有所矯救及見啓下節目則不過鎭將之升爲履歷漕卒之偏蒙恩澤而止至於漕轉各邑之許多民弊不在擧論哀彼小民豈獨無向隅之歎乎大抵漕弊專由於沙工之不實米價之漸騰而一沙工圖差之債殆過數百餘金下屬輩夤緣誅求亦甚夥然故爲沙工者每於捧稅之時要作償債沾利之資符同吏鄕輩點退濫捧惟意所欲防納之米價漸致翔貴而漕納各邑或以各樣用下換覓於該倉稅納或以官用結米竝徵於出浦稅穀專爲倍價要利之計如是之際納稅之民安得不困瘁稅穀亦何以精實無虧欠乎種種爲弊之端皆從此出如欲另加矯革則沙工之圖差稅米之防納嚴立科條一切痛禁然後漕納之痼弊庶可以蘇救而或値失稔之歲則賃船直納之邑亦不無全數作錢自京貿納之患云此亦不可不隨現重繩而若其自本道察飭之道雖有道臣必以漕轉事專責一人而後庶或有着意蘇瘼之效臣意則都事曾有海運兼管之例間以侍從各別擇送一如北評事之兼察開市凡於漕轉之時若有如前之弊一一探察句檢犯科守令論啓重勘作奸下屬依律痛懲似或爲一半分矯救之道而今因聖堂倉事適有言端故敢此仰達矣上曰卿之所奏十分恰好鎭將之陞階漕卒之沾惠何益於小民眞箇切痼之瘼乎況許多奸弊無非守令之所犯每聞如許弊瘼不覺代羞彼亦士夫也朝官也流涎於錐利甘爲此悖理無恥之擧眞所謂不可使聞若使守令知戢幺麽吏奸何必肯數於其間益於民而釐此弊之方在於廟堂以此出擧條後日次對的確稟處可也出擧條庠曰本營軍兵聚點每年設行於二三月間而尙未擧行矣今則農務方殷軍兵各散如欲聚默則貽弊不少自前如此之時或有停止之例敢此仰達令廟堂稟處何如上曰依爲之出擧條命次對諸臣先退仍命開講敎曰文臣儒生分兩所進講而文臣於楹外進講可也趙得永李肇源等以次進講上曰當該注書事過後拿處出榻敎諸臣講訖命試官以下竝先退命書傳敎曰政官牌招開政命承史以次退出
정조 14년
庚戌四月十六日未時上御重熙堂軍士房承旨入侍時右副承旨尹行任假注書趙台榮記注官許鞏金鳳顯以次進伏訖上命書傳敎曰專經文臣殿講居首訓導李泰熙兒馬一匹賜給不通人今番禁推代施以罷職其中初次居不人各於本司入直能誦後替職又命書傳敎曰日次儒生幼學李肇源以略居首依例直赴會試之次略儒生幼學鄭存大宋冕載金孝進各給一分粗儒生幼學李壽龍韓用鉉趙冕鎭許鈺崔在昇鄭夏容李載寧丁載昱許珨李運恒韓永建各筆二枝墨一笏賜給進士金益彬柳諶李鍾直幼學李敦協四朔居齋講旣能誦此後任便往來於渠只此足矣賞典勿論上曰藥房提調許遞前望單子入之出榻敎上曰右副承旨許遞前望單子入之待下批牌招察任出榻敎命書傳敎曰水原邑內武士別試射時敎鍊官折衝金之澤帿箭四中五分弓矢一部敎諫官嘉善崔致驥前銜折衝崔道義壯勇軍金載鍾帿箭三中各三升一疋賜給命退承史以次退出
정조 14년
庚戌四月十六日申時上御重熙堂判義禁入侍時同副承旨沈晉賢假注書趙台榮記注官許鞏金鳳顯判義禁李文源以次進伏訖上命晉賢讀奏吳大益金履素草供訖上曰吳大益因營題錄鄕云爾則果有文跡而來納乎文源曰大益謂有文跡而初不見納履素則謂以初不許施於本倅面請豈有聽施於齋任狀訴乎初無是事云矣上曰兩說相反行査然後可以覈實乎文源曰履素今雖發明臣意則似或有可東可西之事矣上曰大益卽吳光運之親姪也先朝下敎曾有吳光運功存社稷十世宥之之敎其在仰體聖意雖不施刑今若更招而與初供相左則在國法不可容貸嚴飭更招至於履素若有許題之文跡身爲按察之臣豈可如是犯禁乎亦爲更招捧草供來待可也命退諸臣以次退出
정조 14년
庚戌四月十六日酉時上御重熙堂左承旨右承旨與京畿監司入侍時左承旨李祖承右承旨李益運假注書趙台榮記注官許鞏金鳳顯京畿監司金思穆以次進伏訖上曰昨日下敎事水原府使處已爲往復乎思穆曰昨遣營裨姑未回還矣上曰卿旣登筵有何可達乎思穆曰造泡寺役事多有時急處而物力姑未齊到是甚可悶矣上曰某般錢先爲貸用好矣役事今至何境耶思穆曰今月內盡當蓋瓦云矣命思穆先退敎益運曰吳大益果是吳光運之親姪乎益運曰然矣上曰左副承旨入侍出榻敎賤臣承命出傳左副承旨尹㬦進伏命書傳敎曰筵席做錯非細當該承旨遞差命退承史以次退出
정조 14년
行都承旨柳戇坐左承旨李祖承坐直右承旨李益運坐左副承旨洪聖淵坐右副承旨洪義浩坐直同副承旨沈晉賢坐注書徐有聞仕一員未差假注書洪樂游仕直事變假注書任㸁仕
정조 14년
藥房提調吳載純副提調柳戇啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道慈殿慈宮氣候一樣卿等不必入侍矣
정조 14년
李益運以都摠府言啓曰今日入直內三廳武兼禁軍及軍兵等中日習射請出標信傳曰知道
정조 14년
洪義浩啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 14년
柳戇啓曰來二十一日朝參日次矣敢稟傳曰停
정조 14년
李益運啓曰禁衛營將官來言今日本營軍兵日次私習云矣敢啓傳曰知道
정조 14년
柳戇啓曰來二十一日輪臺日次矣敢稟傳曰爲之
정조 14년
洪義浩啓曰新除授刑曹判書金頤柱除拜後過三日不爲出肅依定式推考警責仍卽牌招察任何如傳曰允
정조 14년
以大司諫尹行元獻納李太亨掌令高應觀持平權儐正言李錫夏朴師默等牌不進罷職傳旨傳于李益運曰只推
정조 14년
傳于李益運曰工房承旨推考房承旨入侍
정조 14년
李益運啓曰大司憲嚴思晩掌令高應觀持平權儐牌招啓辭未下執義宋銓掌令閔彝顯持平張至冕俱在外監察茶時之意敢啓傳曰知道
정조 14년
李祖承啓曰新除授右副承旨洪義浩卽爲牌招察任何如傳曰允
정조 14년
傳于李益運曰右副承旨入侍
정조 14년
以成玉囚單子傳于李益運曰分揀放送
정조 14년
以專經武臣試射居首崔日成賞格傳旨傳于洪聖淵曰今番以內下弓箭一部賜給
정조 14년
傳于李祖承曰除拜之後尙不出肅戶曹判書鄭民始更爲牌招
정조 14년
有政吏批判書洪良浩受由在外參判趙鼎鎭進參議未差左承旨李祖承進啓曰判書洪良浩受由在外參議未差小臣獨政未安何以爲之敢稟傳曰仍爲之以趙瑍爲判尹李度默爲左尹尹廷烈爲監察李學源爲江界府使左尹南玄老右尹李度默江界府使李學源加資事承傳鄭民始爲禮賓提調
정조 14년
兵批判書李𡊠進參判柳誼入直參議李命勳參知金履成病右副承旨洪義浩進副司直金文淳韓光綮尹履相尹㬦以上竝單付金就明爲五衛將
정조 14년
沈晉賢啓曰判義禁李文源持罪人吳大益更招及罪人趙慶輔承慶恒供辭依下敎來待矣傳曰入侍
정조 14년
傳于沈晉賢曰江界府使當日辭朝
정조 14년
以武臣堂上朔試射單子傳于洪義浩曰近來凡事占便成習自渠口曰前例稍久則曰舊例仍爲甎礴不破之典事之無謂孰甚於此乎雖以朔試射事言之別軍職之赴試卽舊例之舊例近忽不赴傡與試記懸頉而不爲擧論極爲駭然取見近來謄錄一張則騎士將李潤彬王漢禎內乘李晢都監別將田文顯禁衛別將曺學臣列書於一紙而曰以無例者如非渠輩之稱托則必是本曹該色之納諂於渠輩而然此後嚴飭復舊例
정조 14년
全羅監司啓本忠淸道扶餘縣朱星淑致死根因李維愼行凶情跡論列馳啓事判付內啓本刑曹爲旀此獄扶甲則乙爲元犯扶乙則甲爲元犯三朔三査招案爲三變皐陶以前書契不可攷伊後載籍未聞有殺人之獄如彼其觀勢改磨鍊是如乎營邑之莫敢容私姑無論朝家判決雖甚嚴截此不過摸索把捉於言辭意旨之外則億或屢中亦豈必一一符契乎將此文案反復究理疑眩之外互幻無常原初未具之獄徑放被告之人大是失着道伯推官烏可免不審之失而及其移訟完伯以似然不然之案依俙論理殆似癡人說夢乙仍于飭令更覈期於無疑而今案之不瞭然反甚於前案所謂元犯兩人之供本不足取信弛則發明束則遲晩以渠說豈足爲公案而所謂干證旕萬卽至愚至賤不識東西之漢前後變辭不知爲幾次則亦豈可以渠說爲十分公證乎然則執法者斷獄之方無出於打誠誰某死辨人已實因之着緊於何條器仗之的在藤鞭驛馹換騎與否星淑隨行虛實而右項諸般段落不曾鉤詰於面稽言聽之際只捧承服侤音於旕萬維愼仍謄前啓一本還爲上送道伯査官事不可但以駭然言本曹判堂姑未出仕亞堂屢按藩任似此獄理必不生疎須卽別具意見論理回啓仍下該道更令逐日盤問斯速究竟合讞獄之體以此爲先知悉爲良如敎
정조 14년
以黃海監司啓本平山前府使徐有和錢還分給鄕任特差査實馳啓事傳于李益運曰吏逋之移作民還秋糴之仍以錢捧事出於釐弊又已報營則不可歸罪於渠而鄕任事如許有妙理手段卽西邑痼弊外便成前例之事朝令何等至嚴至有成出一行定例頒示諸道之擧則至重至敬所用雖無昨軍別般提飭焉敢循用不屑不當之謬習乎雖慮捧納時雜費有此擧措云而防給之策豈患無其便乎捐俸約己難責於近來吝貨守宰枚報道伯從便拮据亦何苦而不爲乎所入物種之徵出於民結卽不過按例事而嶺邑守令猶有拿勘之擧則況此萬萬猥屑萬萬輕率之事乎以堂堂都監之所用雜費使富民陞監先爲擔當者其罪不下於賣鄕平山前府使徐有和令該府拿問嚴懲
정조 14년
黃海監司啓本金龜魯假稱營裨討索委折査實馳啓事判付內所謂憑藉作弊之人旣是假托非眞箇親裨而前伯在任時有所推治拘於法典不得發配則矇不覺察與縱裨行惡差有間焉前伯別無加罪之端而本事至於登徹已行按査不可不別加嚴懲一依狀請擧行事令廟堂分付爲良如敎
정조 14년
傳于洪義浩曰推考房承旨入侍
정조 14년
李益運以備邊司言啓曰頃因義禁府草記遷園時居昌縣所封石榴熟麻斂民謬例有無他邑亦然與否詳査狀聞之意行會矣卽見慶尙監司李祖源狀啓則以爲取考居昌縣謄錄則在前別卜定沈松茸封進時以民夫磨鍊收錢自庚戌至丙子踏印公文逐年見存今番別分定石榴熟麻援用此例草溪等七邑石榴給價貿取慶州等十一邑熟麻給價僧徒使之備納寧海等五邑境內寺刹依前分捧安東等三十邑自官庫民庫防役所依例措備金山等四邑斂民果有前例而今番則自官別備三嘉熟麻三十三斤每斤價二兩梁山熟麻十三斤每斤價一兩從近例收捧民夫云矣昨年遷園時封進物種俱係莫重所用而朝家特軫民力無論巨細皆令自官府給價貿取則在前雖有民夫收錢之謬例爲守宰者安敢不仰認聖意思所以對揚而況且分定之石榴熟麻價本旣以公穀會減則或援前例收斂民間或以本色分捧寺刹之狀具極駭然居昌縣監元宅鎭及寧海昆陽義城慈仁聞慶三嘉梁山等七邑當該守令捧現告竝令該府拿問定罪何如傳曰允居昌倅穀簿釐正方始待畢釐正令道伯報該府使之拿問勘罪可也
정조 14년
李益運以壯勇營言啓曰兵房柳孝源所帶別軍職纔已汰去時無職名令該曹口傳付軍職何如傳曰允
정조 14년
兵曹口傳政事副護軍柳孝源
정조 14년
洪義浩以義禁府言啓曰咸陽前府使李殷昌李膺運李漢籌任希雨等拿問嚴勘事傳旨啓下矣李殷昌以三陟營將時在任所李膺運肅川府使亦在任所云依例發遣府書吏交代後拿來李漢籌下去忠淸道溫陽地任希雨下去京畿楊根地云發遣府書吏羅將竝拿來何如傳曰允李膺運外竝依草記施行可也
정조 14년
禁府啓目平安前監司金履素原情云云傳旨內辭意出問目嚴問則其所納供全事分疎泛稱遲晩究厥所爲極爲痛駭所當請刑是白乎矣曾經侍從勿爲請刑載在大典通編且有持草供來待之命上裁何如判付啓毋論論理許題與兩錘說去非勸成則知而不禁是如乎吳大益亦豈白地構誣乎錄鄕事許與不許禁與不禁更爲嚴問取招捧草供登對爲良如敎又啓目金履素更招云云傳旨內辭意出問目更爲嚴問則其所納供旣已自服所當更請照勘而旣有持草供來待之命上裁何如判付啓從前擢拔果何如也一則爲渠地處二則爲渠地處地處云者卽指家子弟也事係守法奉公豈或一毫歇後而管下邑宰有此不美所聞則義當責之糾之期於無犯後已是去乙卽此除良始不能嚴塞於該倅面請之時又於鄕人之齊訴也雖不許施不能防題一款渠供亦不能自明則惟此吳大益之不法卽道伯不禁之致也直勘以指使之律雖似過當下此勘斷其敢辭避乎是旀且以朝家之任用自己之人品言之果孰重而孰輕孰了了而孰不了了乎由前由後不施加倍之律於似此之人而徒立威守法於如大益沒覺無恥者則眞所謂怒於蠅而拔刃何益於世道何懲於他倅乎昨筵奏對之屑越姑勿論曰然曰否之間初供再供若是參差此亦辜負之一端到此嶺海之典可謂罪重罰輕時囚罪人金履素關西地方施以投竄之典爲良如敎又啓目定州前牧使吳大益原情云云傳旨及道啓內辭意出問目反復嚴詰則其所納供全事漫漶許多貪汚之罪一直抵賴終不直招究厥情狀極爲痛惡刑推得情斷不可已是白乎矣旣有持草供來待之命上裁何如判府啓判堂親承筵敎更爲發問目取招持草供來待爲良如敎又啓目罪人吳大益更招云云依下敎施威嚴問則其所納供旣已遲晩所當依律重勘而旣有持草供來待之命上裁何如判付啓係是不法且係一律雖有現納之文書公私區處自有脈絡云而不可以此遽議決折合用何律當否議大臣稟處爲良如敎又啓目前縣監趙慶輔前注書承慶恒等原情云云傳旨及道啓內辭意發問目施威嚴問則趙慶輔段昨年四月上京後不復干涉之說勢或然是白乎矣其前爛熳同議從中捧賂之狀箇箇自服承慶恒段終始參涉同惡相濟所捧賂錢至於八十兩之多竝只照法重勘而旣有捧草供來待之命上裁何如判付啓姑爲仍囚以待諸囚就理後決折爲良如敎
정조 14년
洪義浩以義禁府言啓曰罪人吳大益草供判付內係是不法且係一律雖有現納之文書公私區處自有脈絡云不可以此遽議決折合用何律當否議大臣稟處事命下矣議于大臣則領中樞府事鄭存謙行判中樞府事徐命善領敦寧府事洪樂性行判中樞府事李福源金熤病不獻議右議政金鍾秀以爲吳大益更招中半歸私用四字乃是斷案則渠所現納文書中虛張公用之數今無可論更就文書數爻內嚴問其名公用而實私用之數的爲幾何然後計贓用法斷不可已而今此問議之命遽下於只捧私用承款之後則有以仰見大聖人好生之德意或有一毫貸死之道也臣不勝欽仰感歎而王法至重臣何敢以急於將順而低昻其說乎伏惟上裁云矣大臣之議如此上裁何如傳曰從前不法之吏無饜難充之貪慾固何限而皆猛知段落用意故犯者至於吳大益何太反是觀於近日所供參以本事所犯如渠儱侗迃闊可謂古未聞今未見渠之目下死案卽鄕錄也見欺於邑人關由於營門在渠優可爲執言自拔之端況好生惡死畏罪避刑人所同得之彝性而依俙初供元無別白分疎及其更招也不禁之道伯先欲嚴處且軫念舊之意不欲如法訊推右項辭意亦令宣布於渠則渠不唯不迨此機變其說乃反自當而自擔忽而半歸私用等語無難納招故又命取閱成冊所謂私用云者除却修補名色幾許防給名色幾許則外此區處不過是應求於求乞帖給於吏奴別無眞箇入己眞箇染指之十分痛惡之擧而夷叩其數又不至於强半之歸云爾則渠誠何心甘欲自就重典此所以理會不得還覺一笑如許孟浪無徵之案雖欲擬律律無可倣欲觀公論收議於大臣矣觀此獻議大臣之意亦然而議中更取文書等嚴問的用實數云云大臣特未詳渠招委折而然況所謂現納文書不踏印無頭緖眼穿於利竇者其所虛浪乃若是乎外此別有咨且深量者渠叔卽故參判吳光運也昔在戊申有殊勞於國家先朝奬以功存社稷翊以十世宥之名編丹書代以鐵券今其姪人也憒劣自陷大戾藉令情實十分難赦死律一款正合致意而其犯恰若贓汚其贓莫可摸捉罪疑惟輕可謂準備語況三夜拘繫半日施威足抵他人準次之刑街上之杖而雖非乃叔之姪如渠沒覺者置辟十百輩何以懲後而毖他罪人吳大益絶島勿限年定配曉漏向撤稍待城門開卽爲發送定民之棼然專由禮錢與雜用之費若不一一推懲還屬民間則豈可曰道有守伯乎文書中所在諸條一一推還擧行勤慢續當發遣繡衣考察自本府別關嚴飭道伯畢收殺後形止狀聞事分付可也
정조 14년
吏曹啓目粘連啓下是白有亦觀此弘文館副修撰金熙采上疏則以爲臣之從弟熙朝昨除副校理今方出肅矣所帶春秋兼銜旣有應避之嫌亟令攸司照例遞改亦爲白有臥乎所相避之法在下當遞副修撰金熙采所帶春秋館記事官之任依例減下何如啓依允
정조 14년
沈晉賢以義禁府言啓曰時囚罪人金履素西地方施以投竄之典事命下矣金履素平安道定州牧投竄而以判付內辭意具罪目依例發遣府都事押送配所何如傳曰允
정조 14년
議政府左議政蔡濟恭右議政金鍾秀箚曰伏以臣等罪在失職待勘金吾史官宣諭令勿胥命臣等銜恩訟罪雖不得不冒還私次而惶愧之極置身無地金履素昨日筵奏萬萬寒心假令是微眚之不甚箚着者極口分疎分疎不敢況事實未必然而費了許多蔓辭遮攔彌縫窘態自露事之無嚴前所未聞其爲傷損國綱不但止於筵體之猥褺而已而臣等噤無一言至煩責敎罪實自知無辭可解噫如臣無似備數廟堂曾不能整頹綱糾百僚上貽至尊之憂勞尙何顔面仍冒於具瞻之地乎玆敢聯章自劾仰請譴勘伏乞聖明亟命斥退臣等以幸公私焉答曰省箚具悉卿等之懇似此風習非今斯今太陽所使不念含蓄之戒昨筵有一二責備之說是豈必自卿等所創之事乎然朝廷莫尙於體貌職雖崇秩苟有屑越以其罪罪之可也看顔於推考則後必作罷職之罪此猶看顔又當次次志長在公在私豈好消息乎此箇分數宜令諸臣知之卿等休咎視事仍傳曰此批答遣史官傳諭于左右相